Hvert år rammes omkring 200 børn af cancer. Og cancer hos børn viser sig ofte som anderledes og mere aggressive typer af cancer, end dem man ser hos voksne. Et af de børn, der oplevede at blive ramt af cancer, hed Frederik – efter halvandet års kamp mod sygdommen mistede han livet. Men mindet om Frederik lever videre, når hans gode ven Alexander Møller Nielsen fra Elling nu arrangerer det velgørende motionsløb Danmark for Børnecancerfonden. Her deltager mennesker fra hele landet – og også udlandet – ved at løbe for det gode formål. Corona sendte løbet til nye højder Da Alexander første gang arrangerede det velgørende løb, deltog 150 løbere – og overskuddet på 15.000 kroner gik direkte til Børnecancerfonden. Da succesen skulle gentages, var corona-pandemien dog kommet i vejen, og Alexander måtte nytænke begivenheden. Derfor blev Danmark for Børnecancerfonden til et fællesskab på afstand. Løbere fra hele landet endte med at deltage – men løb i deres eget lokalområde. Det blev en gigantisk succes, og resultatet af Danmark for Børnecancerfonden endte på lige over 91.000 kroner. I sommeren 2021 blev endnu et løb arrangeret med corona-restriktionerne som uønsket medspiller – og igen blev det til en bragende succes med over 113.000 kroner indsamlet til det gode formål. Har ikke brug for anerkendelse Når Alexander Møller Nielsen ikke arrangerer Danmark for Børnecancerfonden, er han helt almindelig HTX-elev på EUC Nord i Frederikshavn. Hverdagen går med skole, sport og fritidsjob – og så er Alexanders drøm at blive læge. For at få tid til det frivillige arbejde med Danmark for Børnecancerfonden må nætterne af og til også tages i brug, men det offer gør Alexander gerne. Han kalder det naturligt for ham at tage opgaven på sig – og føler på ingen måde, det er noget, han skal have en tak for. - Jeg synes det er svært, når folk siger ”tak for det, du gør”. Jeg har lidt den opfattelse af mig selv, at det er noget jeg gerne vil gøre, det her. Og det er egentlig ikke noget, jeg har brug for en tak for. - Fedt at nogen gør en indsats Men en indsats som Alexanders kræver altså en tak – om han så vil have den eller ej. Det synes Katrine Lunnemann fra Frederikshavn. Det var hende, der indstillede Alexander Møller Nielsen til titlen som Årets Nordjyde, og hun var med, da TV2 Nords Morten Pedholt sammen med fotograf Daniel Mikkelsen overraskede Alexander under en fysiktime på EUC Nord. - Det du gør for Børnecancerfonden, synes jeg er mega sejt – og jeg ved, at Frederiks familie er sindssygt stolte af dig, fortalte Katrine Lunnemann, der mødte Frederik midt i klassen – hvorefter lokalet fyldtes med klapsalver. - Vi ved jo ikke, om vi kommer til at stå i en situation, hvor vores børn bliver alvorligt syge – og så er det altså bare super fedt, at der er nogen, der gør en indsats for at hjælpe andre – selvom de ikke selv er der endnu, hvor de har børn, de skal beskytte, forklarer Katrine Lunnemann om hvorfor, hun indstillede Alexander til prisen. - Han er en stjerne Og de tre dommere til Årets Nordjyde rystede da heller ikke på hånden, da de ud af feltet på mere end 100 nordjyder udvalgte Alexander som en af de fem finalister. - Det med at gå ind og tage ansvar på helt uselvisk vis og tænke ud over den situation, han selv har været i, at få sat så store koncepter, som han har gjort, som har bidraget så meget til Børnecancerfonden – det siger jo alt. Han er jo en stjerne, lyder det blandt andet fra Peter Møller Madsen, der er festivalleder for Nibe Festival og den ene af de tre dommere. Ifølge skuespiller Lone Rødbroe, der er endnu en tredjedel af dommertrioen, er Alexanders indsats en klar inspirationskilde: - Hvis man er ung og måske har oplevet det samme som Alexander – og så ser på Alexander, så tænker man: Hvis han kan, så kan det også være, jeg kan. Den sidste dommer i den kompetente trio er Lasse Heidelbach, der har stiftet patientforeningen ”Organdonation – Ja tak” – blandt andet fordi hans egen datter som ganske lille havde brug for en organtransplantation. - Så jeg kender også selv til det der med, at man bruger noget tragisk i ens liv til at kunne løfte enormt - og det har han gjort. Det er helt specielt. Og det er fedt at se, han bruger sin energi på den måde til at komme videre og gøre noget godt for andre, lyder det fra Lasse Heidelbach. Løbere fra Sæby, Odense og Singapore Alexanders barndomsven Frederik tabte kampen mod cancer efter halvandet år, og siden begyndte Alexander at undersøge, hvordan kræft påvirker børn og unge i Danmark – og hvordan man kan hjælpe dem igennem deres sygdomsforløb. - Jeg vidste jo godt, at kræft findes, men jeg havde slet ikke den viden, som jeg har nu om, hvor mange børn der hvert år får kræft, og hvem der gør noget for dem. Jeg vidste godt, der var noget der hed Børnecancerfonden, men jeg vidste ikke, det var noget man kunne støtte på den måde, fortæller Alexander. Siden kom han så i gang med at arrangere Danmark for Børnecancerfonden, og da coronaen ramte og gjorde løbet til den virtuelle succes, det blev, kunne Alexander følge med i, hvordan folk fra hele landet – og sågar også verden, støttede op om den gode sag. - Det var fantastisk at se den her respons, der kom på sociale medier, hvor folk lagde op, at nu havde de været ude og løbe til fordel for Børnecancerfonden og så bruger det hashtag, vi havde. Man kunne følge med i, at der var en, der havde været ude og løbe i Sæby og en i Aalborg. Og så var der en, der havde været ude og løbe i Odense og en i Singapore. Det var hele vejen rundt, fortæller Alexander Møller Nielsen, der har lavet alt arbejdet med at arrangere løbene hjemme fra sit værelse i Elling. Nu er han så nomineret som en af fem finalister til titlen som Årets Nordjyde – en nominering, der overvældede den unge mand: - Det er fuldstændig sindssygt, og jeg har haft så svært ved at sætte tanker om, at noget jeg kan gøre - sidde herhjemme med, som jeg føler er naturligt at gøre, og som er noget, jeg hygger mig med - kan have så stor en påvirkning på andre folk, at de mener, jeg er den rette til så stor en ære, som det her. Det var så svært at forstå, at jeg lige havde brug for at sidde og græde i 10 minutter. De øvrige nominerede til titlen som Årets Nordjyde kan du møde ved at klikke herunder.
Alexander Møller Nielsen fra Elling ved Frederikshavn er finalist nummer 1 til Årets Nordjyde. Han er nomineret for at samle over 200.000 kroner ind til Børnecancerfonden.